Microsoft Azure

Microsoft Azure alebo len Azure (pôvodne Windows Azure) je cloudová platforma spoločnosti Microsoft. Slúži na vytváranie, prevádzkovanie a automatizované škálovanie webových aplikácií a ďalších služieb prostredníctvom dátových centier Microsoftu. Poskytuje funkcie softvéru ako služby (SaaS), platformy ako služby (PaaS) a infraštruktúry ako služby (IaaS), pričom podporuje mnoho programovacích jazykov, nástrojov a frameworkov vrátane softvéru a systémov tretích strán.

V polovici 20. rokov 21. storočia platforma predstavuje najvýnosnejší produktový rad spoločnosti Microsoft, pričom predbehla tradičné produkty ako Windows alebo Office.

 Prehľad 
Microsoft Azure implementuje cloudové modely platformy ako služby (PaaS) a infraštruktúry ako služby (IaaS). Je možné využívať ako služby tretích strán, tak služby Microsoft v režime softvér ako služba (SaaS). Funkčnosť platformy Microsoft Azure zaisťuje globálna sieť distribuovaných dátových centier spoločnosti Microsoft.

Okrem základných funkcií operačných systémov ponúka Microsoft Azure aj ďalšie: alokáciu zdrojov na vyžiadanie pre automatizované škálovanie, automatickú synchrónnu replikáciu dát pre zvýšenie odolnosti voči poruchám, reakcie na výpadky na zabezpečenie vysokej dostupnosti a ďalšie.

Model poskytovania infraštruktúry (IaaS) umožňuje prenajímať zdroje, ako sú servery, databázové systémy, dátové úložiská a sieťové zariadenia. Správu celej infraštruktúry vykonáva poskytovateľ, spotrebiteľ si spravuje len svoje nasadené aplikácie, operačné systémy alebo iné produkty. Zoznam služieb Azure má stovky položiek a je priebežne rozširovaný.

Pre virtuálne stroje sú k dispozícii obrazy nasledujúcich operačných systémov: Windows Server, AlmaLinux, Ubuntu, Debian, Flatcar Container Linux, Oracle Linux, Red Hat Enterprise Linux, Rocky Linux, SUSE Linux.

Takmer všetky služby Microsoft Azure majú rozhranie pre komunikáciu API postavené na architektúre REST, čo umožňuje vývojárom automatizovať využívanie cloudových služieb z akéhokoľvek operačného systému, zariadenia a platformy.

Okrem toho môžu používatelia vytvárať a spravovať vlastné služby pomocou webového portálu Azure alebo pomocou mobilnej aplikácie Azure. Portál aj aplikácia umožňujú konfigurovať služby, upravovať oprávnenia, sledovať stav zdrojov a spravovať fakturáciu.

 Podporované jazyky a vývojové platformy 
Pre podporované programovacie jazyky a vývojové platformy Microsoft poskytuje sady knižníc. V súčasnosti (2025) sú podporované nasledujúce programovacie jazyky a vývojové platformy:

 .NET: cloudová platforma Azure podporuje vývojovú platformu .NET, ktorá tiež vznikla a je udržiavaná spoločnosťou Microsoft. Tieto technológie môžu byť použité spoločne na vytvorenie a nasadenie webových aplikácií, vytvorenie bezserverových funkcií Azure, dopytovanie SQL databáz, správu SQL API v Azure Cosmos DB, nasadenie aplikácií v Service Fabric a ďalšie.
 Java: programovací jazyk Java je integrovaný s Azure. Je vhodný na tvorbu a nasadzovanie webových aplikácií, prácu s databázami, interakciu so službovou zbernicou, internetom vecí, kognitívnymi službami a ďalšie.
 Node.js (JavaScript): programovací jazyk JavaScript a jeho serverový framework Node.js sú integrované s Azure. V rámci tejto spolupráce sú k dispozícii vývoj a nasadenie aplikácií, riešenie pre ukladanie dát, zabezpečenie infraštruktúry, monitoring a logovanie, zasielanie správ, internet vecí, kognitívne služby, tvorba DevOps paradigmy a ďalšie.
 Python: programovací jazyk Python je podporovaný v cloude Azure. V rámci tejto platformy je možné použiť na tvorbu a nasadenie aplikácií, prácu s dátami pomocou Cosmos DB, Redis, SQL Azure, PostgreSQL a MySQL, tvorbu algoritmov umelej inteligencie a strojového učenia, zabezpečenie infraštruktúry a ďalšie.
 PHP: jazyk PHP momentálne ponúka v cloude Azure najmenšiu funkčnosť v porovnaní s ostatnými integrovanými jazykmi. Vývojári môžu vytvoriť a nasadiť webovú aplikáciu PHP v Azure.
 Go: okrem iných možností je možné s použitím programovacieho jazyka Go nasadzovať virtuálne stroje, ukladať binárne objekty do BLOB úložiska, pripájať sa k databázam SQL Azure, PostgreSQL a MySQL.

 Spoplatňovanie 
Cloudové služby Microsoft Azure sú poskytované podľa modelu „platba za skutočné využitie“ – cena cloudovej služby závisí od spotrebovaných prostriedkov. Obvykle sú potrebné tri druhy zdrojov na vykonávanie aplikácie – na výpočty, na ukladanie dát a na výmenu dát. Od júna 2013 je spotreba výpočtových prostriedkov Microsoft Azure (efektívna doba behu virtuálnych strojov, cloudových služieb, mobilných služieb alebo webových stránok) počítaná a platí sa na minútu, nie každú hodinu, ako to bolo predtým. Od júna 2013 sa tiež neúčtuje poplatok za zastavený virtuálny stroj.

 Dejiny 
 október 2008 – uvedenie platformy Windows Azure
 marec 2009 – uvedenie relačnej databázy SQL Azure
 9. október 2009 – Microsoft zlúčil oddelenia Windows Server a Azure
 1. február 2010 – platforma Windows Azure sa stala komerčne dostupnou
 jún 2010 – aktualizácia Windows Azure, podpora .NET Framework 4, OS Versioning, CDN, aktualizácia SQL Azure
 október 2010 – vylepšenie platformy, uvedenie Windows Azure Connect, zlepšenie prostredia pre vývojárov a IT profesionálov
 júl 2014 – vydaná verejná preview verzia Azure Machine Learning
 november 2014 – technické problémy na platforme ovplyvnili Azure Storage a ďalšie služby, vrátane virtuálnych strojov
 september 2015 – predstavený Azure Cloud Switch (ACS), na Linuxe založený modulárny operačný systém pre sieťové prepínače
 december 2015 – uvedený webový portál Azure (s kódovým názvom „Ibiza“)
 marec 2016 – služba Azure Service Fabric sa stala verejne dostupnou
 september 2017 – bolo predstavené nové logo a manifest Microsoft Azure
 16. júl 2018 – bola vydaná verejná preview verzia Azure Service Fabric Mesh
 24. september 2018 – služba Microsoft Azure IoT Central sa stala verejne dostupnou
 10. október 2018 – Microsoft sa pripojil k linuxovej iniciatíve Open Invention Network
 17. apríl 2019 – bola uvedená služba Azure Front Door Service
 17. január 2023 – služba Azure OpenAI sa stala verejne dostupnou

 Dátové centrá 
K júlu 2019 bola cloudová platforma Microsoft Azure dostupná v 54 regiónoch a 140 krajinách. Dátové centrá boli umiestnené v 15 krajinách.
 Amerika Európa Ázia a Tichomorie Stredný východ a Afrika Spojené štáty
 Kanada
 Brazília Francúzsko
 Veľká Británia
 Nemecko
 Švajčiarsko Nórsko Austrália
 Čína
 India
 Japonsko
 Južná Kórea Spojené arabské emiráty
 Juhoafrická republika

 Konkurenčné platformy 
Medzi konkurenčné platformy patria:
 Amazon Web Services
 Google Cloud Platform
 Alibaba Cloud
 Oracle Cloud
 IBM Cloud
 Tencent Cloud
 OVHcloud
 DigitalOcean
 Referencie 

 Iné projekty 

 Externé odkazy 
 Oficiálny web
 Azure documentation  
 Dokumentace Azure 
 Zdroje informací o Azure 

 Zdroj 

Azure
Kategória:Cloud computing
Kategória:Webové služby
Kategória:Softvér z 2008